حوكومة لعتماني لولا هي لحوكومة د لمملكة د لمغريب من 5 أبريل 2017 حتال 9 أكتوبر 2019، ف لولاية تشريعية لعاشرة د مجليس نواب. علا حساب بلاغ د ديوان لملكي نشراتو وكالة لمغريب لعربي د لأنباء، قرر لماليك محمد ساديس يحيد ربعا ديال لوزارا من مور واحد تقرير د لمجليس لأعلى د لحسابات علا لمشروع د "لحسيمة منارة لمتوسط". هاد لوزارا هوما محمد حصاد وزير تربية لوطنية، تكوين لميهاني ؤ تعليم لعالي ؤ لبحت لعيلمي بصيفتو وزير داخيلية ف لحوكومة لقديمة؛ محمد نبيل بنعبدالله وزير إعداد تراب لوطني، تعمير، لإسكان ؤ سياسة د لمدينة بصيفتو وزير سكنا ؤ سياسة د لمدينة ف لحوكومة لقديمة؛ لحسين لوردي وزير صحة بصيفتو وزير صحة ف لحوكومة لقديمة؛ ؤ لعربي بنشيخ كاتب دولة مكلف ب تكوين لميهاني بصيفتو لمدير لعام لقديم د مكتب تكوين لميهاني ؤ إنعاش شغل. ف 22 يناير 2018، لماليك محمد ساديس عين خمسة د لأعضاء جداد ف لحوكومة، من بينهم تلاتة د لوزارا، وزير منتدب ؤ كاتب دولة، لي هوما: عبدلأحد لفاسي لفيهري، وزير إعداد تراب لوطني، تعمير، لإسكان ؤ سياسة د لمدينة؛ سعيد أمزازي، وزير تربية لوطنية، تكوين لميهاني ؤ تعليم لعالي ؤ لبحت لعيلمي؛ أنس دكالي، وزير صحة؛ محسين لجازولي، وزير منتدب ل تعاون لإفريقي؛ محمد لغراس، كاتب دولة مكلف ب تكوين لميهاني.